Foilsiú iarratais ar leasú ar shonraíocht le haghaidh ainm in earnáil an fhíona dá dtagraítear in Airteagal 105 de Rialachán (AE) Uimh. 1308/2013 ó Pharlaimint na hEorpa agus ón gComhairle

(2022/C 379/12)

Leis an bhfoilsiú seo tugtar an ceart chun cur i gcoinne an iarratais de bhun Airteagal 98 de Rialachán (AE) Uimh. 1308/2013 ó Pharlaimint na hEorpa agus ón gComhairle (1) laistigh de 2 mhí ó dháta foilsithe an iarratais sin.

IARRATAS AR LEASÚ AR AN tSONRAÍOCHT TÁIRGE

“Colli Bolognesi Classico Pignoletto”

PDO-IT-A0284-AM02

Dáta an iarratais: 28.8.2014

1. Rialacha is infheidhme maidir leis an leasú

Airteagal 105 de Rialachán (AE) Uimh.°1308/2013 – Modhnú nach mionmhodhnú é

2. Tuairisc ar an leasú agus na cúiseanna leis an leasú

2.1. Athrú ainm STFC ó “Colli Bolognesi Classico Pignoletto” go “Colli Bolognesi Pignoletto”

Athraítear ainm STFC ó “Colli Bolognesi Classico Pignoletto” go “Colli Bolognesi Pignoletto”, tríd an bhfocal “Classico” a scriosadh.

Is é is cúis leis an athrú ainm dhá leasú ar an tsonraíocht arb é an chéad cheann catagóirí táirgí nua a áireamh (fíon súilíneach agus fíon súilíneach ar ardchaighdeán) nach gceadaítear úsáid an téarma thraidisiúnta “Classico” ina leith. I gcomhréir leis an reachtaíocht shonrach náisiúnta agus leis an reachtaíocht shonrach de chuid an Aontais Eorpaigh agus i gcomhréir leis an sainmhíniú ar an téarma traidisiúnta sin atá faoi chosaint, ní fhéadfar “Classico” a úsáid ach amháin i gcás táirgí seachas fíonta súilíneacha a tháirgtear sa limistéar tionscnaimh is sine. Is é an dara leasú, a bhfuil baint aige leis an gcéad cheann, leathnú an limistéir táirgeachta, rud a thabharfar tuairisc air thíos. Leis an leasú sin leathnaítear an limistéar tionscnaimh is sine dá bhféadfaí an téarma traidisiúnta “Classico” a lua leis go limistéir eile ina bhfuil na dálaí ithreach, aeráide agus saothraithe céanna ach nach féidir, i gcomhréir le sainmhíniú an téarma thraidisiúnta sin, é a lua ina leith.

Ní fhéadfar an téarma traidisiúnta “Classico” a úsáid ach amháin i gcás an chineáil táirge sa chatagóir “fíon” a tháirgtear sa limistéar a sainmhíníodh chun na críche sin i dtús báire. Dá bhrí sin, ba ghá ainm an ainmniúcháin a athrú tríd an téarma “Classico” a scriosadh.

Baineann an t-athrú ainm seo leis an tsonraíocht táirge iomlán agus leis an doiciméad aonair aon áit a luaitear ainm an ainmniúcháin.

2.2. Catagóirí nua táirgí fíniúna a thabhairt isteach

Cuireadh isteach na catagóirí táirgí “fíon leathshúilíneach”, “fíon súilíneach” agus “fíon súilíneach ar ardchaighdeán” taobh leis an gcatagóir “fíon”.

Maidir le “Colli Bolognesi Classico Pignoletto”, an STFC a bhí ann roimhe sin, STFC a cáilíodh leis an téarma traidisiúnta sonrach Iodálach “Denominazione di Origine Controllata e Garantita” [“Ainmniúchán tionscnaimh atá rialaithe agus ráthaithe” nó DOCG], ní dhearnadh foráil leis an téarma sin ach don chatagóir “fíon”. Mar sin féin, fásadh fíonchaora an phríomhchineáil fíonchaor Pignoletto go stairiúil i limistéar a bhí níos mó, mar a léirítear le tagairtí liteartha agus forluí an limistéir táirgeachta sin le hainmniúcháin aitheanta eile. Rinneadh cineálacha eile fíona ar a bhfuil an t-ainm “Pignoletto” a tháirgeadh go traidisiúnta ó na fíonchaora sin agus tá siad fós á dtáirgeadh sa lá atá inniu ann. Dá bhrí sin, rinneadh foráil maidir le catagóirí táirgí sa bhreis ar an aon chatagóir amháin “fíon” a áiríodh san STFC “Colli Bolognesi Classico Pignoletto” i dtús báire.

Is iad “fíon leathshúilíneach”, “fíon súilíneach” agus “fíon súilíneach ar ardchaighdeán” na catagóirí breise. Dá bhrí sin, agus na catagóirí nua á gcur san áireamh, is é seo a leanas liosta iomlán na gcineálacha fíona: - An chatagóir “fíon”, cineál “Superiore”; - An chatagóir “fíon”, cineál “Classico Superiore”; - An chatagóir “fíon leathshúilíneach”; - An chatagóir “fíon súilíneach”; - An chatagóir “fíon súilíneach ar ardchaighdeán”. Cuirimid in iúl freisin nár athraíodh saintréithe táirgthe agus cáilíochta na catagóire “fíon”, cineál “Superiore” trí “Classico” a lua sa tsonraíocht táirge nua i gcomparáid leis an tsonraíocht a bhí ann roimhe sin. Go traidisiúnta táirgeadh na cineálacha a tugadh isteach (catagóirí “fíon leathshúilíneach”, “fíon súilíneach” agus “fíon súilíneach ar ardchaighdeán”) sa limistéar sainithe agus bunaíodh iad a bhuí le leis an meas atá ag táirgeoirí agus tomhaltóirí orthu. Ina theannta sin, sannadh an téarma traidisiúnta “Superiore” do tháirgí sa chatagóir “fíon” (Colli Bolognesi Pignoletto agus Colli Bolognesi Pignoletto Classico) a bhfuil saintréithe ardcháilíochta acu, i gcomhréir leis na ceanglais a leagtar síos sa reachtaíocht náisiúnta don téarma sin, mar gheall ar choinníollacha maidir le táirgeadh atá an-dian.

Baineann an leasú seo leis an tsonraíocht táirge iomlán agus le codanna den doiciméad aonair ina dtagraítear do na catagóirí nua fíona agus ina rialaítear iad (go háirithe roinn 1.3 agus roinn 1.4).

2.3. Leathnú na teaglama de chineálacha fíonchaor a úsáidtear

Tugadh tuairisc ar an teaglaim de chineálacha fíonchaor le haghaidh na gcineálacha nua fíona, ag tagairt go háirithe do na cineálacha fíonchaor comhlántacha, ós rud é gurb é Pignoletto, ar a dtugtar Grechetto Gentile freisin, an príomhchineál fíonchaor do gach catagóir táirge. Áirítear ar na cineálacha fíonchaor comhlántacha sin a d’fhéadfadh suas le huasmhéid 15 % a chur le táirgeadh na bhfíonta na cineálacha eile fíonchaor geal neamharamatach atá oiriúnach le haghaidh fáis sa réigiún Emilia-Romagna. Cé go bhfuil dath difriúil orthu, d’fhéadfadh na cineálacha fíonchaor Pinot Nero agus Pinot Grigio a bheith ina gcuid den teorainn 15 %. Meastar go bhfuil na cineálacha fíonchaor sin, nach mór a bheith déanta d’fhíon geal, oiriúnach go háirithe chun fíonta leathshúilíneacha agus fíonta súilíneacha a tháirgeadh i ngeall ar a saintréithe sonracha.

Leis an leasú seo déantar difear d’Airteagal 2 den tsonraíocht táirge ach ní dhéantar difear don doiciméad aonair.

2.4. Leathnú an limistéir táirgeachta

I gcomparáid leis an tsonraíocht táirge a bhí ann roimhe seo, rinneadh an leathnú ar an limistéar táirgeachta mar go bhfástar an cineál fíonchaor Pignoletto, go ndéantar fíon de agus go mbuidéalaítear é go stairiúil i limistéar níos mó atá i gcodanna comharsanacha de chúigí Bologna agus Modena, ar limistéar é a bhfuil saintréithe fisiceacha agus aeráide comhchosúla aige.

Thairis sin, de thoradh chumasc 2014 de chúig bhardas atá i limistéar táirgeachta an STFC atá i gceist (Bazzano, Castello di Serravalle, Crespellano, Monteveglio agus Savigno) chun an bardas nua Valsamoggia a chruthú, leasaíodh an tuairisc ar an limistéar táirgeachta agus ar a theorainneacha dá réir.

Tá bonn cirt le leathnú an limistéir táirgeachta toisc go bhfuil na dálaí ithreach agus aeráide céanna ag an limistéar sainithe ina iomláine, ar dálaí iad atá fabhrach go háirithe do tháirgeadh fíonta ón gcineál fíonchaor “Pignoletto”. Dá bhrí sin, comhcheanglaítear leis an leasú seo, i sonraíocht aonair le haghaidh an STFC “Colli Bolognesi Pignoletto”, gach cineál fíona a dhéantar leis an gcineál fíonchaor sin; sa limistéar cnocach atá i gceist tá saintréithe den chaighdeán is airde ag baint leis na fíonta agus mar sin féadfaidh an t-ainmniú traidisiúnta Iodálach “Denominazione di Origine Controllata e Garantita a úsáid ina leith. Sa chomhthéacs sin, ní úsáidtear an téarma ‘Classico’ ach don chatagóir ‘fíon’, agus dó sin amháin, le haghaidh táirgí ón limistéar táirgeachta is sine, mar atá sainithe leis an téarma traidisiúnta Iodálach. Ina theannta sin, tá sé d’aidhm ag an leasú aon mhearbhall a d’fhéadfadh a bheith in aigne na dtomhaltóirí agus na dtáirgeoirí a sheachaint agus dá bhrí sin iad a chumasú fíon atá cáilithe mar Pignoletto ó fhíonchaora den chineál Pignoletto a shainaithint i gceart i ngach cineál, rud a fhágann go mbeidh sé níos soiléire go bhfuil sé inúsáidte i ngach cineál a tháirgtear go traidisiúnta.

Baineann an leasú seo le hAirteagal 3 den tsonraíocht táirge agus le pointe 1.6 (an limistéar geografach sainithe) agus pointe 1.8 (nasc leis an limistéar geografach) den doiciméad aonair.

2.5. Coigeartú na rialacha maidir le fíonsaothrú

Tá na rialacha maidir le táirgeadh i ndáil leis na cineálacha fíona a tugadh isteach le déanaí agus roinnt teicnící saothraithe a tugadh cothrom le dáta san áireamh. I ndáil leis sin, ní cheadaítear ach na modhanna oiliúna fíniúna ar laitís agus cuirtín shimplí nó dhúbailte, an modh ‘Raggi Bellussi’ as an áireamh. Chomh maith leis sin, chun na rialacha maidir le táirgeadh i ndáil leis na cineálacha fíona a tugadh isteach le déanaí a leagan síos, cuireadh isteach na paraiméadair ábhartha táirgthe (táirgeacht fíonchaor in aghaidh an heicteáir).

Baineann an leasú seo le hAirteagal 4 den tsonraíocht táirge agus le pointe 1.5.2. den doiciméad aonair.

2.6. Caighdeáin fíonóireachta a thabhairt cothrom le dáta

Rinneadh na forálacha maidir le déanamh agus próiseáil na gcatagóirí éagsúla táirgí fíniúna dá bhforáiltear a leasú chun iad a dhéanamh níos soiléire agus leasaíodh na maoluithe gaolmhara chomh maith chun na hoibríochtaí sin a dhéanamh díreach in aice láimhe an limistéir táirgeachta nó sna haonaid riaracháin chomharsanachta freisin, i gcomhréir le reachtaíocht an Aontais atá i bhfeidhm.

Tugadh na forálacha sin cothrom le dáta chun cuimsiú cineálacha nua fíona sa tsonraíocht a chur san áireamh. Go háirithe, agus laistigh den limistéar táirgeachta críochaithe ina iomláine, féadfar ‘fíon leathshúilíneach’, ‘fíon súilíneach’ agus ‘fíon súilíneach ar ardchaighdeán’ a phróiseáil díreach in aice láimhe (bardas iomlán Bologna) agus san aonad riaracháin comharsanachta (bardas iomlán Castelvetro di Modena).

Baineann an leasú seo le hAirteagal 5 den tsonraíocht táirge agus le pointe 1.9 den doiciméad aonair (Coinníollacha breise – Maolú ó tháirgeadh sa limistéar geografach críochaithe).

2.7. Na saintréithe ceimiceacha, fisiceacha agus orgánaileipteacha le haghaidh na gcineálacha nua fíona agus athruithe ar an íosteorainn maidir leis an gcion aigéadachta iomlán le haghaidh an chineáil ‘Classico’ a chur isteach

Tá tuairisc tugtha ar shaintréithe ceimiceacha, fisiceacha agus orgánaileipteacha na gcineálacha nua fíona a áirítear sa tsonraíocht. Ina theannta sin, laghdaíodh an aigéadacht iomlán íosta don chineál ‘Classico’ ó 4.5 g/l go 4 g/l.

Tá tuairisc mhionsonraithe tugtha ar shaintréithe ceimiceacha agus orgánaileipteacha na gcineálacha nua a thagann ón STFC ‘Colli Bolognesi’, iad a dtógáil ón tsonraíocht sin agus á ndéanamh níos beaichte a mhéid a bhaineann le bolaithe inbhraite bláthanna agus torthaí. Thairis sin, measadh gur ghá an aigéadacht iomlán íosta don chineál ‘Classico’ a laghdú go 4 g/l mar gheall ar an athrú aeráide a cláraíodh le deich mbliana anuas, rud atá ina chúis le teochtaí arda lena mbaineann laghdú ar aigéadacht iomlán, mar is eol. Tá an leasú seo á dhéanamh freisin mar gheall ar an oibleagáid a leagtar síos sa tsonraíocht táirge le haghaidh fíonchaora ag a bhfuil neart íosta alcóil nádúrtha de 12 % de réir toirte.

Baineann an leasú seo le hAirteagal 6 den tsonraíocht táirge agus le pointe 1.4 den doiciméad aonair (Tuairisc ar na fíonta).

2.8. Na rialacha maidir le lipéadú agus cur i láthair a thabhairt cothrom le dáta

Áiríodh athruithe ar lipéadú agus ar chur i láthair maidir leis na catagóirí táirge nua a tugadh isteach (‘fíon leathshúilíneach’, ‘fíon súilíneach’ agus ‘fíon súilíneach ar ardchaighdeán’). Ina theannta sin, cuireadh isteach an riail shainordaitheach maidir le lipéadú don tásc ‘coipeadh tánaisteach sa bhuidéal’ le haghaidh an chatagóir ábhartha ‘fíon leathshúilíneach’ i gcomhréir leis an reachtaíocht náisiúnta chun an tomhaltóir a chur ar an eolas faoi mhodarthacht a d’fhéadfadh a bheith ann mar gheall ar iarmhair choipthe thánaistigh.

Baineann an leasú seo le hAirteagail 7 agus 8 den tsonraíocht táirge agus le pointe 1.9 den doiciméad aonair (Coinníollacha breise – forálacha breise maidir le lipéadú).

2.9. An nasc leis an limistéar geografach a thabhairt cothrom le dáta

Leasaíodh an tuairisc ar an nasc le tuairisc atá níos mionsonraithe ar shaintréithe na timpeallachta agus ar na tosca daonna as a n-eascraíonn saintréithe sonracha na bhfíonta i ndáil leis na catagóirí éagsúla táirge a chumhdaítear. Go háirithe, tugadh an tuairisc ar an nasc cothrom le dáta chun cuimsiú catagóirí táirge nua (‘fíon leathshúilíneach’, ‘fíon súilíneach’ agus ‘fíon súilíneach ar ardchaighdeán’) agus leathnú an limistéir táirgeachta a chur san áireamh. Thairis sin, tá tuairisc níos mionsonraithe tugtha ar shaintréithe sonracha na bhfíonta ina seachnaítear téarmaí cineálacha agus, i gcás gach catagóire táirge, ina sonraítear a nasc leis an limistéar geografach (lena n-áirítear tosca nádúrtha agus daonna).

Baineann an leasú seo le hAirteagal 9 den tsonraíocht táirge agus le pointe 1.8 den doiciméad aonair (nasc leis an limistéar geografach).

2.10. Pacáistiú laistigh den limistéar críochaithe

Mar leasú eagarthóireachta, anois áirítear i roinn ábhartha 1.9 den doiciméad aonair an oibleagáid maidir leis an bhfíon a bhuidéalú sa limistéar críochaithe, oibleagáid a bhí san áireamh cheana sa tsonraíocht táirge roimhe seo ach a fágadh ar lár ón doiciméad aonair de dheasca earráide.

DOICIMÉAD AONAIR

1. Ainm an táirge

Colli Bolognesi Pignoletto

2. Cineál an táisc gheografaigh

STFC – Sonrúchán tionscnaimh faoi chosaint

3. Catagóirí na dtáirgí fíniúna

1. Fíon

4. Fíon súilíneach

5. Fíon súilíneach ar ardchaighdeán

8. Fíon leathshúilíneach

4. Tuairisc ar na fíonta

‘Colli Bolognesi Pignoletto’Superiore (catagóir ‘fíon’)

Dath: dath buí amhail tuí de dhéine mheánach, uaireanta le gealáin ghlasa nó dath buí amhail tuí dorcha;

Boladh: boladh fíneálta, le bolaithe bláthacha de bhláthanna bána (lile na ngleanntán, seasmain) agus bolaithe toraidh de thorthaí buí aibí (piorraí agus úlla, uaireanta anann freisin);

Blas: blas i raon ó ghéar go leath-ghéar atá comhchuí le nótaí almóinne agus citris, uaireanta beagán searbh;

Neart alcóil iomlán íosta de réir toirte: 11,5 % de réir toirte;

Eastóscán íosta saor ó shiúcra: 15 g/l.

Aon pharaiméadar anailíseach nach dtaispeántar sa tábla thíos, comhlíonann sé na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) Aigéadacht iomlán íosta 4 ghram in aghaidh an lítir, arna shloinneadh mar aigéad tartarach Aigéadacht luaineach uasta (milleachoibhéis in aghaidh an lítir) Dé-ocsaíd sulfair iomlán uasta (milleachoibhéis in aghaidh an lítir)

‘Colli Bolognesi Pignoletto’Classico Superiore (catagóir ‘fíon’)

Dath: dath buí amhail tuí de dhéine éagsúil, agus dath buí amhail tuí dorcha, uaireanta le gealáin ghlasa;

Boladh: láidir, le bolaithe bláthacha de bhláthanna bána (lile na ngleanntán, seasmain) agus bolaithe toraidh de thorthaí buí aibí (piorraí agus úlla, uaireanta anann freisin);

Blas: blas géar, te, comhchuí le hiarracht d’almóinn agus de chitreas agus uaireanta d’fhanaile;

Neart alcóil iomlán íosta de réir toirte: 12 % de réir toirte;

Eastóscán íosta saor ó shiúcra: 16 g/l.

Aon pharaiméadar anailíseach nach dtaispeántar sa tábla thíos, comhlíonann sé na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) Aigéadacht iomlán íosta 4 ghram in aghaidh an lítir, arna shloinneadh mar aigéad tartarach Aigéadacht luaineach uasta (milleachoibhéis in aghaidh an lítir) Dé-ocsaíd sulfair iomlán uasta (milleachoibhéis in aghaidh an lítir)

‘Colli Bolognesi Pignoletto’, an chatagóir ‘fíon leathshúilíneach’

Cúr: fíneálta agus gearrshaolach;

Dath: dath buí amhail tuí;

Boladh: boladh atá beagán aramatach, le hiarracht de bhláthanna bána (sceach gheal) agus torthaí buí atá beagán aibí (piorraí agus úlla);

Blas: blas géar, comhchuí, úr, aigéadach lena ngabhann iarbhlas citris atá beagán searbh uaireanta;

Neart alcóil iomlán íosta de réir toirte: 11 % de réir toirte;

Eastóscán íosta saor ó shiúcra: 15 g/l.

Aon pharaiméadar anailíseach nach dtaispeántar sa tábla thíos, comhlíonann sé na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) Aigéadacht iomlán íosta 4 ghram in aghaidh an lítir, arna shloinneadh mar aigéad tartarach Aigéadacht luaineach uasta (milleachoibhéis in aghaidh an lítir) Dé-ocsaíd sulfair iomlán uasta (milleachoibhéis in aghaidh an lítir)

‘Colli Bolognesi Pignoletto’, catagóir ‘fíon súilíneach’ agus ‘fíon súilíneach ar ardchaighdeán’

Cúr: fíneálta, marthanach;

Dath: dath buí amhail tuí de dhéine éagsúil, dath buí amhail tuí dorcha freisin;

Boladh: bláthanna bána atá beagán aramatach, fíneálta, bláthach de bhláthanna bána (sceach gheal, lile na ngleanntán, seasmain) agus iarracht de thorthaí buí atá beagán aibí (piorraí agus úlla), boladh níos láidre i gcás an chatagóir ‘fíon súilíneach ar ardchaighdeán’;

Blas: blas blasta, comhchuí, úr, aigéadach lena ngabhann iarbhlas citris, ó brut nature go an-ghéar;

Neart alcóil iomlán íosta de réir toirte: 11 % de réir toirte;

Eastóscán íosta saor ó shiúcra: 13 g/l.

Aon pharaiméadar anailíseach nach dtaispeántar sa tábla thíos, comhlíonann sé na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) Aigéadacht iomlán íosta 5 ghram in aghaidh an lítir, arna shloinneadh mar aigéad tartarach Aigéadacht luaineach uasta (milleachoibhéis in aghaidh an lítir) Dé-ocsaíd sulfair iomlán uasta (milleachoibhéis in aghaidh an lítir)

5. Cleachtais fhíoneolaíocha

a. Cleachtais fhíoneolaíocha fhíor-riachtanacha

Fíon leathshúilíneach a tháirgeadh – coipeadh tánaisteach

Cleachtas fíoneolaíoch sonrach

Táirgtear fíonta leathshúilíneacha trí úsáid a bhaint as coipeadh alcólach tánaisteach, go príomha trí uathchlábhú (modh Charmat/Martinotti). Mar sin féin, déantar coipeadh alcólach tánaisteach sa bhuidéal freisin. Sa chás sin d’fhéadfadh an fíon a bheith modartha mar gheall ar iarmhair choipthe.

Fíon leathshúilíneach/fíon leathshúilíneach ar ardchaighdeán a tháirgeadh – coipeadh tánaisteach

Cleachtas fíoneolaíoch sonrach

Déantar na fíonta sin a phróiseáil ina bhfíonta súilíneacha trí úsáid a bhaint as coipeadh alcólach tánaisteach, go príomha trí uathchlábhú (modh Charmat). Mar sin féin, déantar coipeadh alcólach tánaisteach freisin sa bhuidéal (an modh traidisiúnta) de bhun reachtaíocht an Aontais.

b. Táirgeacht uasta

‘Colli Bolognesi Pignoletto’Classico Superiore (catagóir ‘fíon’)

58.5 heictilítear in aghaidh an heicteáir

‘Colli Bolognesi Pignoletto’Superiore (catagóir ‘fíon’)

77 heictilítear in aghaidh an heicteáir

‘Colli Bolognesi Pignoletto’, catagóir ‘fíon leathshúilíneach’, ‘fíon súilíneach’ agus ‘fíon súilíneach ar ardchaighdeán’

84 heictilítear in aghaidh an heicteáir

6. Limistéar geografach críochaithe

Áirítear an méid seo a leanas i limistéar táirgeachta an STFC ‘Colli Bolognesi Pignoletto’:

na bardais Marzabotto, Monte San Pietro, Pianoro, Sasso Marconi, Bologna, Casalecchio di Reno, Monterenzio, San Lazzaro di Savena, Valsamoggia agus Zola Predosa i gcúige Bologna;

an bardas Savignano sul Panaro i gcúige Modena.

Áirítear an méid seo a leanas i limistéar táirgeachta an STFC ‘Colli Bolognesi Pignoletto’Superiore leis an téarma traidisiúnta ‘Classico’:

bardais Monte San Pietro, Casalecchio di Reno, Sasso Marconi, Valsamoggia agus Zola Predosa i gcúige Bologna;

an bardas Savignano sul Panaro i gcúige Modena.

7. Príomhchineál(acha) fíonchaor

Pignoletto B. - Grechetto Gentile

8. Cur síos ar na naisc

8.1. ‘Colli Bolognesi Pignoletto’, catagóir ‘fíon’, ‘fíon leathshúilíneach’, ‘fíon súilíneach’ agus ‘fíon súilíneach ar ardchaighdeán’

Tosca nádúrtha a bhaineann leis an nasc

Áirítear ar thír-raon cnocach an limistéir táirgeachta na bunchnoic agus na cnoic idirmheánacha idir Val Samoggia san iarthar, gleann mór na habhann Reno, agus gleannta níos lú na sruthanna Samoggia agus Lavino agus chomh fada leis an abhainn Idice san oirthear. Le treo thuaidh-theas na ngleannta éascaítear sreabhadh na gaoithe agus fágann sé sin go mbíonn na fíonghoirt an-lom i dtreo an oirthir/an oirdheiscirt. Dá bhrí sin, tá siad suite i dtimpeallacht ina mbíonn sé gaofar agus atá geal, ar timpeallacht é atá oiriúnach go háirithe d’fhás na bhfíniúnacha.

Cumhdaítear an limistéar leis na príomh-thírdhreacha geolaíocha seo a leanas:

Contrafforti e Rupi [spéireacha agus bolláin]: tírdhreach thar a bheith leathan lena n-áirítear gleannta Lavino agus Reno, arb é a phríomhthréith rilífí ar a bhfuil carraigeacha i bhfoirm tháblach nó bolláin atá comhdhéanta de shraitheanna srathaithe ina bhfuil marla agus comhcheirtleáin.

I Colli con Frane e Calanchi [na cnoic ar a mbíonn sciorrthaí talún agus ar atá ailteanna]: tírdhreach atá ar an taobh clé den sruth Lavino ina bhfuil ag codarsnachtaí láidre idir fánaí boga saothraithe agus gearrthacha a bhfuil cruth chlasáin orthu agus ina mbíonn sciorrthaí talún go minic. Is éard atá sa tsubstráit den chuid is mó ‘créanna breochloiche’, struchtúir chré ina bhfuil mais de charraigeacha cailcreacha, carraigeacha gaineamhchloiche, marla nó carraigeacha srathaithe.

I Primi Colli [na bunchnoic]: tírdhreach atá ar an taobh clé de Reno, idir na cnoic agus an machaire. Tá próifíl bog aige le machairí crochta fada anuas i dtreo an ghleanna. Tá na gleannta éadomhain agus tá ‘gaineamh buí’ sna hiomairí.

Piana dei Fiumi Appenninici [machaire aibhneacha na nAipiníní]: tírdhreach d’urláir ghleanna agus de bhéil srutha agus abhann. Maidir leis na hithreacha, tá siad forbartha go dona den chuid is mó, iad comhdhéanta go minic d’ábhair gharbha.

Sa limistéar geografach críochaithe tá saothrú fíniúna forleathan, ar an meán idir 50 méadar agus 400 méadar os cionn leibhéal na farraige, ar ithreacha atá mín ina bhfuil cion aolchloiche éagsúil atá ar na fánaí atá garbh den chuid is mó ar chré breochloiche agus sna bunchnoic, agus ar ithreacha atá measartha mín a bhfuil cion ard siolta agus aolchloiche iontu freisin, ithreacha atá sna tírdhreacha ‘Colli con Frane e Calanchi’ agus ‘Primi Colli’. Maidir leis an aeráid, is é príomhthréith an limistéir meánbháistí bliantúla atá i raon 800 mm ar an machaire go 1 200 mm sna cnoic arda agus meánteochtaí idir 14 °C agus 12 °C. Sna cnoic ísle bíonn easnamh uisce measartha ann (suas le 350 mm in aghaidh na bliana) is féidir a mheas mar thoisc shuímh a mhéid a bhaineann le cáilíocht an táirgthe fíona, ós rud é go bhfuil méid áirithe struis maidir le huisce sa samhradh fabhrach don tiúchan siúcra agus do tháirgeadh cumhrán sna fíonchaora atá ag aibiú. Ag níos mó ná 400 méadar os cionn leibhéal na farraige, áfach, tá an barrachas an-ard i leith an chomhardaithe uisce.

Tá raon na bpróifílí teirmeacha idir 4 500 agus 4 900 lá céime sna cnoic ísle, agus os cionn 400 méadar tá siad faoi bhun 4 500. Is é uasmhéid an innéacs Winkler sa limistéar thart ar 2 100 sna criosanna atá ag airde níos ísle.

I bhfianaise an mhéid thuas, tá saintréithe na bhfíonta nasctha go dlúth leis an timpeallacht, timpeallacht a bhfuil ithir cré-aolchloiche, éagsúlachtaí láidre i dteocht na hoíche agus teocht an lae, lonrachas agus athrú idir tréimhsí nach leor an bháisteach agus tréimhsí ina bhfuil strus maidir le huisce ina saintréith di. Tá na dálaí sin fabhrach d’fhorbairt na bhfíniúnacha agus don aibiú fíonchaor, agus áirithítear leo cion leordhóthanach aigéadachta agus siúcra. Chomh maith leis na saintréithe cáilíochtúla agus orgánaileipteacha eile den chineál fíonchaor Pignoletto, déanann siad difear do na fíonta féin.

Go háirithe, is éard atá sa teaglaim de chineálacha fíniúna sna fíonghoirt an príomhchineál fíonchaor Pignoletto, a fhástar go traidisiúnta sa limistéar sainithe. Cineálacha fíonchaor tánaisteach eile sa cheantar a úsáidtear freisin le haghaidh táirgeadh, amhail Pinot Bianco, Chardonnay, Sauvignon, Riesling Italico agus Pinot Grigio agus Pinot Nero a dhéantar fíonta geala astu trí choipeadh craicne.

8.2. ‘Colli Bolognesi Pignoletto’, catagóir ‘fíon’, ‘fíon leathshúilíneach’, ‘fíon súilíneach’ agus ‘fíon súilíneach ar ardchaighdeán’

Tosca stairiúla agus daonna a bhaineann leis an nasc

Ag aois Impireacht na Róimhe, i limistéar táirgeachta na bhfíonta ‘Colli Bolognesi Pignoletto’, rinneadh rónna d’fhiniúnacha a fheistiú ar chrainn bheo, tar éis an nóis a thug na hÉatrúscaigh isteach agus ina dhiaidh sin d’fhorbair na Gallaigh. Tá fianaise láidir ann gur deonaíodh an talamh cnocach atá suite ó dheas de Bononia (dá ngairtear anois Bologna) d’iarthrodaithe na bhfeachtas míleata ar fud an domhain aitheanta agus go ndearna siad an talamh sin a shaothrú, mar a léirigh na prócaí caomhnaithe fíona ársa a aimsíodh i roinnt áiteanna i gceantar ar a dtugtar bardas Valsamoggia anois.

I ndoiciméad ó 973 AD, inar dheonaigh Easpag Bologna, Alberto, d’Easpag Parma, mar aon leis an mainistir, thart ar 30 fíonghort, déantar tagairt d’fhíniúnacha a fhástar ar chnoic Monteveglio. Thairis sin, tá roinnt beathaisnéisí ann ó na Luath-Mheánaoiseanna lena dtugtar fianaise maidir le hiarrachtaí agus tiomantas na manach faoin tuaithe maidir le forbairt fíonsaothrúcháin.

Sa 14ú haois, i ‘Liber Ruralium Commodorum – Leabhar XII’, an lámhleabhar is tábhachtaí maidir leis an agranamaíocht mheánaoiseach, thug Pier de” Crescenzi tuairisc ar cháilíochtaí orgánaileipteacha an fhíona ghil a d’óladh ag an am, fíon a bhí aitheanta mar gheall ar a thaitneamhacht agus a chúr bríomhar agus órga, agus is fianaise é sin, as na fíonta a tháirgtear go stairiúil, go raibh an cineál leathshúilíneach aitheanta go maith agus forleathan cheana. Tá roinnt tagairtí sa 16ú haois do “uve Pignole” [Fíonchaora Pignoletto] atá aitheanta dá gcáilíochtaí intreacha, agus don trádáil rathúil. Is féidir deimhniú breise ar nádúr stairiúil an fhíona sin a fháil i “Bullettino Ampelografico” den bhliain 1881, feasachán ina luaitear go bhfásann na fíonchaora as a dtáirgtear fíon Pignoletto sna cnoic atá suite ó dheas de Bologna. Chuirfeadh duine an-iontas sa chosúlacht leis an éagsúlacht Pignoletto atá ann faoi láthair.

Thar na blianta chuidigh an dul chun cinn eolaíoch agus teicneolaíochta le comhdhlúthú a dhéanamh ar na teicnící traidisiúnta agus chun feabhas a chur orthu a úsáidtear chun fíonta “Colli Bolognesi Pignoletto” a dhéanamh. Sa bhreis ar an taithí a fuair na daoine a bhí ag saothrú na gcnoc feadh na gcéadta bliain tá forbairtí móra i bhfíonsaothrú agus san agranamaíocht. Mar thoradh ar na tosca sin roghnaíonn na saothraithe modhanna fáis na treilíse, an chordúin dhúbailte agus Guyot leis an ngearrphrúnáil, ar modhanna iad a léiríodh gurb iad na cinn is oiriúnaí chun táirgí ar ardchaighdeáin a fháil. Fiú sa lá atá inniu ann, tá na modhanna fáis, achair phlandála agus córais phrúnála traidisiúnta agus deartha chun an úsáid is fearr agus is réasúnaí a bhaint as na fíonghoirt, ionas go mbíonn oibríochtaí saothraithe níos éasca agus chun bainistiú réasúnach an duilliúr a áirithiú. Ar an gcaoi chéanna, is éard atá sna cleachtais fhíoneolaíocha na cleachtais sin a úsáidtear go traidisiúnta sa limistéar chun fíonta geala atá socair, leathshúilíneach nó súilíneach a tháirgeadh sna cineálacha a leagtar amach sa tsonraíocht. Ó thaobh na fíoneolaíochta de, i gcónaí bhí an táirgeadh mór de fhíonta geala ina shaintréith den limistéar agus tá an táirgeadh sin níos coitianta fós le caitheamh na mblianta i gcás “fíon leathshúilíneach”, fíon a théann go nádúrtha le bia na háite atá saibhir agus beagán sailleach. Tháinig na teicnící chun cinn le himeacht ama, áfach, rud a chiallaíonn go ndéantar an cleachtas sinseartha de choipeadh tánaisteach sa bhuidéal a fhorlíonadh le coipeadh umar nua-aimseartha a úsáid i gcomhréir leis an modh Martinotti-Charmat. Chuidigh sé sin leis na próisis roghnúcháin agus soiléirithe giosta a dhéanamh níos éifeachtaí le blianta beaga anuas, rud lena bhfeabhsaítear a bpróifíl boltanach agus lena dtugtar táirge deiridh atá níos pléisiúrtha.

8.3. “Colli Bolognesi Pignoletto” (catagóir “fíon”)

Faisnéis maidir le cáilíocht/saintréithe an táirge atá inchurtha go díreach i leith an tionscnaimh gheografaigh agus an naisc chúisigh leis an limistéar geografach.

Tá na saintréithe ceimiceacha agus orgánaileipteacha a bhaineann le “Colli Bolognesi Pignoletto”, catagóir “fíon”, nasctha go dlúth leis an timpeallacht arb iad is saintréithe di ithreacha cré agus ithreacha atá an-chailcreach, ithreacha a thugann mianracht don táirge a thabharfaí faoi deara. Faightear an cineál socair go príomha ó fhíniúnacha atá 15 bliana d’aois ar a laghad ina bhfuil fíonchaora níos tiubhaithe agus táirgeacht níos ísle in aghaidh an heicteáir. Mar gheall ar na hathruithe teochta is tréith de na gleannta sin is féidir bolaithe níos suntasaí a fhorbairt, agus cuidíonn na hathruithe idir teocht an lae agus teocht na hoíche le linn na tréimhse aibithe agus an lom is fearr na bhfíonghort le méadú airíonna aramatacha na bhfíonchaor agus is é an toradh air sin go bhfuil na fíonchaora go maith go háirithe ag carnadh siúcraí, rud a bhfuil tionchar aige ar shaintréithe na bhfíonta. Chun saintréithe orgánaileipteacha sonracha na bhfíonchaor Pignoletto a chaomhnú, bainistítear na timthriallta brú fíonchaor, chomh maith le teocht agus fad an choipthe, go géarchúiseach agus é d’aidhm aige sin fíonta a tháirgeadh a bhfuil na saintréithe a thuairiscítear acu, rud a chomhlánaíonn toradh an naisc idir na tosca timpeallachta a thuairiscítear thuas agus na tosca daonna éagsúla, a bhuí leis an taithí agus leis an eolas a bheachtaigh oibreoirí in earnáil an fhíona de réir a chéile.

8.4. “Colli Bolognesi Pignoletto”, catagóir “fíon leathshúilíneach”, “fíon súilíneach” agus “fíon súilíneach ar ardchaighdeán”

Faisnéis maidir le cáilíocht/saintréithe an táirge atá inchurtha go díreach i leith an tionscnaimh gheografaigh agus an naisc chúisigh leis an limistéar geografach.

Leis an timpeallacht gheografach, mar aon leis na tosca daonna a mbíodh tionchar acu go traidisiúnta ar airíonna fíoneolaíochta intreacha na bhfíonchaor agus na teicneolaíochtaí próiseála, tugtar a saintréithe ceimiceacha, fisiceacha agus orgánaileipteacha do na fíonta leathshúilíneacha, fíonta súilíneacha agus fíonta súilíneacha ar ardchaighdeán.

Mar gheall ar an aeráid ilchríochach, na ithreacha ina bhfuil go leor slinne agus siolta, an draenáil maith, an infhaighteacht uisce atá leordhóthanach agus na hathruithe teochta lá-oíche, go mór mór i rith an tsamhraidh is féidir leis na triopaill teacht in aibíocht agus na fíonchaora a mbolaithe agus a n-aigéadacht a choinneáil ar bun, rud lena dtugtar a n-úire tipiciúil do na fíonta. Mar gheall ar shaintréithe ithreach agus aeráide an limistéir sin, tá sé oiriúnach chun fíonchaora a tháirgeadh ina bhfuil cion siúcra measartha agus aigéadacht tharraingteach. Den chuid is mó tagann na fíonta sin ó fhíniúnacha atá níos óige agus dá bhrí sin atá níos bríomhaire atá curtha in ithreacha saibhre, go minic in áiteanna is lú atá lom i dtreo an deiscirt agus dá bhrí sin nach bhfuil chomh tairbhiúil céanna maidir le haibiú iomlán na bhfíonchaor; leis sin áirítear aigéadacht níos mó, rud atá oiriúnach le haghaidh fíonta atá leathshúilíneach nó súilíneach agus fíonta súilíneacha ar ardchaighdeán.

Mar gheall ar an nuálaíocht teicneolaíochta, in ionad an mhodha shinseartha de choipeadh tánaisteach sa bhuidéal a bhíodh á úsáid go dtí an chéad seo caite, tá an táirgeadh á dhéanamh in umair (modh Charmat) chun fíonta ag a bhfuil brú barrachais a tháirgeadh mar gheall ar an dé-ocsaíd charbóin a dhíorthaítear ó choipeadh nádúrtha. I gcás coipeadh tánaisteach, d’fhéadfadh an fíon leathshúilíneach a bheith modartha mar gheall ar iarmhair choipthe. Le déanaí rinneadh coipeadh tánaisteach a athbheochan, ar modh é a chuirtear ar an margadh go minic mar mhodh nua lena gcomhcheanglaítear teicneolaíocht úrscothach le traidisiúin ársa an limistéir. Leis sin deimhnítear go bhfuil saintréithe uathúla na bhfíonta ina dtoradh ar an sineirgíocht idir saintréithe sonracha an chineáil fíonchaor agus an limistéir táirgeachta i ndáil le hiarrachtaí daonna agus taithí, rud a bhfuil fíonta casta agus taitneamhacha ina thoradh air.

9. Coinníollacha fíor-riachtanacha breise

Maolú maidir le fíonóireacht agus próiseáil sa limistéar geografach sainithe

Creat dlíthiúil:

Reachtaíocht an Aontais

Cineál an choinníll breise:

Maolú ar tháirgeadh sa limistéar geografach críochaithe

Tuairisc ar an gcoinníoll:

I gcomhréir leis an maolú dá bhforáiltear in Airteagal 6(4)(a) agus (b) de Rialachán (CE) Uimh. 607/2009, agus laistigh den limistéar táirgeachta críochaithe freisin, mar chuid den phróiseas fíonóireachta, féadfar fíon “leathshúilíneach”, “súilíneach” agus “súilíneach ar ardchaighdeán” a phróiseáil díreach in aice láimhe (bardas iomlán Bologna) agus san aonad riaracháin comharsanachta (bardas iomlán Castelvetro di Modena).

Tá sin á cheadú chun táirgeadh traidisiúnta agus táirgeadh comhdhlúite na n-oibreoirí sna limistéir sin a chur san áireamh.

Buidéalú laistigh den limistéar críochaithe

Creat dlíthiúil:

Reachtaíocht an Aontais

Cineál an choinníll breise:

Buidéalú laistigh den limistéar geografach críochaithe

Tuairisc ar an gcoinníoll:

Tá buidéalú teoranta don limistéar críochaithe mar gheall ar an ngá atá le cáilíocht fhíonta an STFC “Colli Bolognesi Pignoletto” a chosaint, a dtionscnamh a ráthú agus a áirithiú go bhfuil rialuithe tráthúil, éifeachtúil agus costéifeachtach.

Le hiompar agus buidéalú lasmuigh den limistéar táirgeachta, dealraíonn sé go bhféadfaí cur isteach ar cháilíocht na bhfíonta “Colli Bolognesi Pignoletto”, toisc go bhféadfaí iad a nochtadh d’imoibrithe ocsaídiúcháin agus dí-ocsaídiúcháin, d’athruithe tobanna ar theocht agus d’éilliú miocróbach, a bhféadfadh éifeachtaí diúltacha a bheith acu ar na saintréithe fisiciceimiceacha (aigéadacht iomlán íosta, eastóscán íosta saor ó shiúcra, etc.) agus ar na saintréithe orgánaileipteacha (dath, boladh agus blas).

Is mó na rioscaí sin nuair atá an t-achar níos faide.

I gcodarsnacht leis sin, má dhéantar buidéalú sa limistéar tionscnaimh agus mura n-iompraítear baisceanna fíona ach achair ghearra nó mura n-iompraítear iad ar chor ar bith, cuidíonn sin le saintréithe agus cáilíocht an táirge a choinneáil slán.

Leis na gnéithe sin, mar aon leis an taithí agus leis an eolas teicniúil-eolaíoch domhain ar cháilíochtaí áirithe na bhfíonta a fuair táirgeoirí an STFC “Colli Bolognesi Pignoletto” i gcaitheamh na mblianta, beifear in ann an buidéalú a chur i gcrích sa limistéar tionscnaimh leis na réamhchúraimí teicneolaíocha is fearr d’fhonn saintréithe fisiceacha, ceimiceacha agus orgánaileipteacha uile na bhfíonta a leagtar síos sa tsonraíocht a chaomhnú.

Cuspóir eile de bhuidéalú sa limistéar táirgeachta is ea a áirithiú gur féidir leis an gcomhlacht inniúil a dhualgais faireacháin a dhéanamh agus an éifeachtacht, an éifeachtúlacht agus an costéifeachtacht is mó is féidir á baint amach aige. Ní féidir na ceanglais sin a áirithiú an oiread céanna lasmuigh den limistéar táirgeachta.

Laistigh den limistéar táirgeachta, is féidir leis an gcomhlacht rialaithe a iniúchtaí a phleanáil chun a áirithiú go dtugann sé cuairteanna cigireachta tráthúla ar na gnólachtaí ábhartha ar fad agus go bhfuil fíon an STFC “Colli Bolognesi Pignoletto” á bhuidéalú, i gcomhréir leis an bplean rialaithe is infheidhme.

Is é an sprioc atá ann a áirithiú go córasach nach féidir ach coinsíneachtaí fíon STFC “Colli Bolognesi Pignoletto” a bhuidéalú. Fágann sin gur féidir torthaí níos fearr a bhaint amach i dtéarmaí éifeachtúlacht na seiceálacha, ar chostas teoranta do na táirgeoirí, d’fhonn na ráthaíochtaí uasta maidir le barántúlacht an fhíona a thairiscint do thomhaltóirí.

Ina theannta sin, de bhun na reachtaíochta náisiúnta atá ann faoi láthair agus chun cearta atá ann cheana a chosaint, is féidir le cuideachtaí buidéalaithe iarratas a dhéanamh ar mhaolú chun leanúint de bhuidéalú ar a n-áitreabh atá suite lasmuigh den limistéar críochaithe tríd an iarratas ábhartha a chur faoi bhráid na hAireachta Beartais Talmhaíochta, Bia agus Foraoiseachta agus trí dhoiciméadacht a sholáthar lena gcruthaítear gur bhuidéalaigh siad na fíonta ar feadh 2 bhliain ar a laghad – ní gá go mbeadh 2 bhliain as a chéile i gceist – as na 5 bliana díreach roimh aitheantas a thabhairt do “Colli Bolognesi Pignoletto” mar STFC.

Oibleagáid an téarma “coipeadh tánaisteach” a léiriú i gcás an fhíona leathshúilínigh “Colli Bolognesi Pignoletto”

Creat dlíthiúil:

Sa reachtaíocht náisiúnta

Cineál an choinníll breise:

Forálacha breise a bhaineann le lipéadú

Tuairisc ar an gcoinníoll:

Tá an téarma “rifermentazione i mbottiglia” [coipeadh tánaisteach i mbuidéil’ éigeantach ar lipéad an Frizzante“Colli Bolognesi Pignoletto” [fíon leathshúilíneach] i gcás ina ndéantar coipeadh tánaisteach air sa bhuidéal.

Tá an fhoráil seo i gcomhréir leis an dlí náisiúnta (Airteagal 19(1)(f) de Dhlí Uimh. 238 an 12 Nollaig 2016), go háirithe maidir leis an tomhaltóir a chur ar an eolas faoi mhodarthacht a d’fhéadfadh a bheith san fhíon de bharr iarmhair choipthe sa bhuidéal.

Nasc chuig an tSonraíocht táirge

https://www.politicheagricole.it/flex/cm/pages/ServeBLOB.php/L/IT/IDPagina/14865

(1) IO L 347, 20.12.2013, lch. 671.